
Trasa blahoslaveného Janka Havlíka
Celková dĺžka 34,5 km, prevýšenie 536 m.


! Miesta, kde je potrebné zachovať mimoriadnu opatrnosť, aby ste nezišli z vyznačenej trasy, sú v tomto opise zvýraznené výkričníkom a tučným písmom. Na týchto úsekoch zachovajte mimoriadnu obozretnosť a opatrnosť.
†  Krížikom sú označené miesta, kde si máte prečítať rozjímanie a uvažovať o zastavení krížovej cesty.
( )  Číslom v zátvorke je vyznačený bod na mape. Napríklad bod číslo (6) je Rozhľadňa na hrebeni v Holíči.
Priebeh trasy: Kostol sv. Martina, Holíč → Kalvária, Holíč → Rozhľadňa na hrebeni, Holíč → Kaplnka sv. Urbana, Holíč → Pod zadnou horou, Holíč → Kostol Ružencovej Panny Márie, Trnovec → Poľnohospodárske družstvo, Popudinské Močidľany → Cintorín, Dubovce → Autobusová zastávka Dubovce, Kobylany → Močidlanské vinohrady → Kostol Všetkých Svätých, Mokrý Háj → Vodná nádrž, Prietržka → Kaplnka sv. Urbana, vinohrady Prietržka → Veterník → Vrádište → Kostol sv. Martina, Holíč
Pravidlá pohybu po trase
1. Počas krížovej cesty sa nepohybujte sami, ale v menších skupinách.
2. Každá osoba musí mať na sebe reflexné prvky (obdrží aj od organizátorov na začiatku cesty).
3. Po cestných komunikáciách sa pohybujte v súlade s pravidlami cestnej premávky.
4. Miesto, kde budete stáť počas čítania rozjímaní krížovej cesty alebo počas prestávok, si vyberte tak, aby ste dbali na svoju bezpečnosť a nebránili pohybu ostatných účastníkov EKC alebo iným osobám.
5. Dbajte na vlastnú bezpečnosť a bezpečnosť druhých.
6. Od začiatku a počas celej Extrémnej Krížovej Cesty platí pravidlo zachovávať ticho. Rešpektujte ostatných účastníkov, ktorí chcú rozjímať o tajomstvách krížovej cesty a zažiť osobné stretnutie s Bohom v tichu a modlitbe. Upozornite tých, ktorí toto pravidlo nerešpektujú. Pokiaľ budete rozjímania alebo navigáciu počúvať z mobilu, nezabudnite si zobrať slúchadlá, aby ste nikoho nerušili.
7. Trasa EKC prebieha rôznym terénom. Môže sa stať, že budete jedinou osobou, ktorá bude môcť pomôcť inému účastníkovi. Preto neváhajte zareagovať, keby sa niekto ocitol v ťažkostiach.

Pravidlo zachovávať ticho prerušte vždy, keď:
· sa niekto zranil alebo má iné zdravotné ťažkosti,
· niekto leží alebo sedí bez pohybu,
· má niekto problémy počas chôdze alebo sa mu ťažko dýcha,
· niekto vysiela záchranný signál.
Ak sa ocitnete v niektorej z uvedených situácií alebo ak niekto iný bude potrebovať vašu pomoc, zachovajte sa zodpovedne. Uistite sa najprv, že vám nehrozí nebezpečenstvo a začnite s poskytovaním prvej pomoci. Ak si myslíte, že daná situácia je nad vaše sily a schopnosti, privolajte záchrannú službu na núdzovom čísle 112.
POZOR! Účasť na EKC je na vlastnú zodpovednosť!


Začiatok krížovej cesty

Modlitba o pomoc na príhovor blahoslaveného Jána Havlíka
Všemohúci Bože, ty vkladáš do ľudských sŕdc sväté túžby. Tvoj verný a pokorný služobník seminarista Ján Havlík túžil stať sa misionárom a svojho povolania sa nevzdal ani vtedy, keď bol väznený, zosmiešňovaný, ponižovaný a mučený. Všetko hrdinsky znášal pre teba, s tebou a z lásky k tebe.
Na príhovor Nepoškvrnenej Panny Márie a na jeho príhovor udeľ nám túto osobitnú milosť … a tiež lásku k Bohu, pravú zbožnosť a naplnenie svojho povolania. Skrze Krista, nášho Pána. Amen.

Trasa bude značená reflexnými smerovými orientačnými prvkami, aby boli zreteľné aj v tme.

Trasa začína pri Kostole sv. Martina v Holíči. Od kostola ideme hore Námestím sv. Martina, na prvej križovatke odbočíme doprava (2), pri Hoteli Air (3) sa dáme doprava, dolu námestím však neschádzame, ale ideme po chodníku pozdĺž domov po ľavej ruke. Po 100 metroch od Hotela Air dorazíme ku Kostolu Božského Srdca Ježišovho (4), ktorý sa vypína nad Námestím Mieru. Vydáme sa doľava hore okolo kostola (po pravej ruke si pritom všimneme Loretánsku kaplnku), pokračujeme stále rovno s cintorínom po ľavej ruke, až k I. zastaveniu krížovej cesty – za Domom smútku sa napravo od cesty nachádza Kalvária (5).
† I. Zastavenie (0,8 km) – Kalvária (5)
K prečítaniu rozjímania vyjdeme až hore ku krížom, ktoré sú teraz opravené, zaujímavosťou je, že lotrov maľoval človek, ktorý je odsúdený na doživotie. Z Kalvárie potom pokračujeme ďalej pozdĺž cintorína a rovno k rozhľadni, nikam neodbáčame, cestou vidíme pravoslávny Chrám Matky Božej a po pravej strane môžeme ponad nízky múrik nazrieť na Židovský cintorín. Ďalej minieme rozhľadňu (6), vstúpime rovno do lesa (napojíme sa tak na žltú turistickú trasu), kde nás cesta po cca 100 metroch dovedie k Veternému mlynu, popri mlyne pokračujeme rovno ďalej až ku Kaplnke sv. Urbana (7). 

† II. Zastavenie (2,0 km) - Kaplnka sv. Urbana, Holíč (7)
Od kaplnky pokračujeme doprava až po križovatku s panelovou cestou (8), po tejto panelovej ceste sa vydáme doľava z kopca, po 300 metroch odbočíme opäť doľava (9) a o chvíľku nás cesta vedie do ďalšej ľavotočivej zákruty a stále po žltej turistickej značke ideme až ku Kostolu Ružencovej Panny Márie v Trnovci (11). 
† III. Zastavenie (4,7 km) - Kostol Ružencovej Panny Márie v Trnovci (11)
Od kostola pokračujeme po ceste smerom na Popudinské Močidľany a tam, kde začne hlavná cesta odbáčať doľava, my sa dáme na vedľajšiu cestu doprava – v tejto križovatke stojí pod veľkým stromom schovaný kríž (12). Po tejto ceste ideme až k Poľnohospodárskemu družstvu v Popudinských Močidľanoch, ale ešte než tam prídeme, na tejto ceste po 1,5 kilometri nájdeme Močidliansky potok so IV. zastavením.
† IV. Zastavenie (6,7 km) – Močidliansky potok (13)
Pokračujeme ďalej po ceste k Poľnohospodárskemu družstvu v Popudinských Močidľanoch, kde sa hneď na jeho začiatku vydáme doprava, takže družstvo máme po ľavej ruke (14). Pokračujeme do kopca, na križovatke poľných ciest sa držíme vľavo (15) a po cca 1 kilometri dorazíme k V. zastaveniu (16). 
† V. Zastavenie (9,4 km) – Pole nad Močidľanmi (16)
Pokračujeme ďalej v ceste a po cca 100 metroch prídeme k oplotenému poľu, tu zabočíme doľava a hneď doprava, takže oplotené pole máme po pravej ruke (17) a ideme rovno dolu až k ďalšej odbočke doľava, ktorú po dlhom klesaní nájdeme v miernom kopci (19). Touto cestou sa dostaneme k Poľnohospodárskemu družstvu v Dubovciach, ktoré obídeme a prídeme až do Duboviec, kde predtým, než by sme prišli na hlavnú cestu, odbočíme okolo drevenej okrasnej studne doprava a po hlinenej ceste prídeme až na cintorín, kde je hrob Blahoslaveného Janka Havlíka. Cez cintorín sa dostaneme na hlavnú cestu v Dubovciach a po nej sa vyberieme doľava, potom sa držíme cesty vpravo a prídeme k VI. Zastaveniu.
† VI. Zastavenie (13,1 km) – Kostol sv. Žofie (24)
Ďalej pokračujeme v ceste, ktorou sme prišli, takže kultúrny dom, ktorý je oproti kostolu, máme po ľavej ruke, a pokračujeme až k hlavnej ceste medzi Popudinskými Močidľanmi a Radošovcami, cez ktorú musíme prejsť (25) !tu je treba si dávať mimoriadne veľký pozor a ísť cez osvetlený prechod pre chodcov! Keď prejdeme cez cestu pokračujeme hore po poľnej ceste, tu dorazíme k skupinke kríkov a stromov, popri ktorých sa vyberieme sa doľava – máme ich teda po pravej ruke (26). Na vrchole kopca sa otočíme o 90 stupňov doľava (27), po chvíli narazíme na pás stromov, ktorý si necháme po ľavej ruke a ideme popri nich až na koniec, kde potom odbočíme doprava na cestu v Močidľanských vinohradoch (28). Na tejto ceste nájdeme Kaplnku sv. Urbana (29) – VII. Zastavenie.
† VII. Zastavenie (16,1 km) - Kaplnka sv. Urbana (29)
Na konci vinohradov ideme doprava (30) rovno hore do kopca, kde pole prejde pozvoľna do poľnej cesty, ktorá na vrchole zatáča doprava, 100 metrov od tejto zatáčky nejde rovno medzi stromy, ale odbočíme mierne doľava a stromy si necháme po pravej ruke (31). Táto ceste mierne klesá a prudko sa točí doľava, kde už potom pokračuje v rovine a po 700 metroch nás zavedie k VIII. Zastaveniu (32).


† VIII. Zastavenie (18 km) – Pole cestou na Mokrý Háj (32)
Ďalej pokračujeme doprava smerom k Mokrému Háju a rovno až k ceste do Mokrého Hája od Radošoviec (35), cez ktorú prejdeme na pokračovanie poľnej cesty, ktorá hneď zatáča doľava i idem pozdĺž nej, za prvými domami obce zabočíme doľava (36), opäť prejdeme cez hlavnú cestu (37) a po chodníku ideme doprava až ku Kostolu Všetkých Svätých (39) !pri prechádzaní cez cestu zvýšte opatrnosť!

† IX. Zastavenie (20,5 km) – Kostol Všetkých Svätých v Mokrom Háji (39)
Od kostola odchádzame tak, že prejdeme za kostol a tam odbočíme doprava, kde vyjdeme z obce, tu zabočíme doprava a hneď doľava a ideme stále rovno až k prietržskej Vodnej nádrži (41), tam pokračujeme stále po ceste v Prietržských vinohradoch (42), kde na ich konci nájdeme vpravo ďalšiu Kaplnku sv. Urbana (43).
† X. Zastavenie (23,6 km) – Kaplnka sv. Urbana (43)
Zabočením k tejto kaplnke sme sa napojili na zelenú turistickú značku a po nej pokračujeme ďalej rovno vinohradmi cca 1,5 kilometra, kde sa z nej odpojíme doprava pomedzi vinohrady (45), po 500 metroch odbočíme doľava (46) a po 800 metroch dorazíme na „chobotnicu“ rôznych ciest (47), kde si vyberieme asfaltku, ktorá je priamym pokračovaním cesty, po ktorej sme prišli a vedie stále do mierneho stúpania, bez akéhokoľvek odbočovania, takmer na vrchole stúpania dorazíme k XI. Zastaveniu (48) (tu je potom prichystané aj drobné občerstvenie a možnosť využiť WC).
† XI. Zastavenie (26,1 km) – Veterník (48)
Ďalej ešte krátko stúpame a v mieste, kde sa cesta stáča doprava, my pokračujeme rovno cestou v kríkoch a tam odbočíme doľava na cestu, ktorá už bude klesať (50), po cca 200 metroch sa držíme vľavo (51) a ideme po ceste neustále klesajúc až na osvetlenú cestu pod vinohradmi (52), kde sa otočíme doľava a po tejto ceste kráčame cca 1 kilometer k miestu, kde sa prudko stáča doprava (54), ideme stále po nej až nás zavedie k asfaltke smerujúcej do Vrádišťa (56). Tu sa otočíme doľava, kde je XII. Zastavenie (57). 
† XII. Zastavenie (29,2 km) – Kaplnka Sedembolestnej Panny Márie (57)
Po asfaltke pokračujeme do Vrádišťa, keď prídeme k hlavnej ceste, cez cestu prejdeme (58) a pokračujeme doprava po chodníku pozdĺž hlavnej cesty až ku Kostolu sv. Anny (60).
† XIII. Zastavenie (31,4 km) – Kostol sv. Anny (60)
Kostol potom obídeme vpravo, takže ho máme po ľavej ruke, a keď prídeme po cca 100 metroch vyjdeme z dediny, zabočíme doprava (62), takže máme posledné domy po pravej ruke a potom sa rovno po poľnej ceste budeme blížiť k Holíču. Prejdeme po moste cez Chvojnicu, rovno do kopca, na vrchole kopca vidíme na ľavej strane kaplnku sv. Kláry (62), potom z kopca pokračujeme stále rovno po Vrádišťskej ulici až na hlavú cestu (63). Tu zabočíme doprava ku kruhovému objazdu, prejdeme cez prechod doľava (64) a pokračujeme rovno až ku Kostolu sv. Martina.
† XIV. Zastavenie (34,5 km) – Kostol sv. Martina.


ŽIŤ NAPLNO SA OPLATÍ!

